受代有日呈譚勉翁謝與權
作者：唐庚
朝代：宋

paragraphs: 老來忽忽流年緊，三見涪江秋葉隕。
祗緣二子日相從，便覺一瓢窮可忍。
東津曉作招隱賦，西樓暮得思歸引。
文字能令酒盞寛，江山未放詩才窘。
分題踴躍誰避席，得句歡呼同彼隼。
泉名三逸本戲語，野史千年傳不泯。
醉歸半路飛蝙蝠，餘興中宵伴蚯蚓。
那知鬚鬢禿于筆，但見兒童長如筍。
留滯甘爲西域胡，衰遲更結東遊靷。
故山咫尺未成歸，坐使蒼顔厚如胗。